section_heading: Prvi svjetski rat
paragraph_text: Na početku ratnih operacija IV. korpus kojim je zapovijedao di Robilant nalazio se u sastavu 2. armije kojom je zapovijedao Pietro Frugoni. U sastavu navedene armije sudjeluje u Prvoj i Drugoj bitci na Soči. Tijekom Druge bitke na Soči uspijeva zauzeti vrh Monte Nero. U prosincu 1915. imenovan je zapovjednikom 4. armije zamijenivši na tom mjestu Luigija Navu. Navedenom armijom koja je držala položaje u Dolomitima zapovijedao je većim dijelom rata. Tijekom zapovjedništva nad 4. armijom u rujnu 1917. imenovan je senatorom.